
republika e shqipËrisË
kuvendi

projekt-LIGJ

Nr. _____/2026

PËR

DHOMËn Ekonomike kombËtare

Në mbështetje të neneve 78 dhe 83, pika 1 të Kushtetutës, me propozimin e Këshillit të Ministrave, Kuvendi i Republikës së Shqipërisë

V E N D O S I:


KREU I
DISPOZITA TË PËRGJITHSHME

Neni 1
Objekti i ligjit

Objekt i këtij ligji është përcaktimi i kuadrit juridik për themelimin, organizimin, funksionimin dhe ushtrimin e veprimtarive të Dhomës Ekonomike Kombëtare dhe të Dhomave Sektoriale, me qëllim përfaqësimin e interesave të sipërmarrjes private, forcimin e rolit të saj në ekonominë kombëtare,  nxitjen e zhvillimit ekonomik, konkurrueshmërisë dhe integrimit në tregun vendas dhe atë ndërkombëtar.
Ky ligj rregullon gjithashtu ushtrimin nga Dhoma Ekonomike Kombëtare të funksioneve dhe shërbimeve publike të deleguara me ligj, në mbështetje të veprimtarisë ekonomike dhe sipërmarrjes, sipas parimeve, kufijve dhe procedurave të përcaktuara në këtë ligj dhe kuadrin normativ për ushtrimin e funksioneve administrative publike. 

Neni 2
Përkufizimet

Në këtë ligj, termat e mëposhtëm kanë këto kuptime:
1. “Dhoma Ekonomike Kombëtare” është person juridik i së drejtës publike në formën e entit publik, i themeluar me këtë ligj, i cili ushtron funksione përfaqësuese dhe koordinuese në interes të subjekteve tregtare, si dhe funksione dhe shërbime publike të deleguara me ligj, në përputhje me përcaktimet e këtij ligji.



2.  “Dhoma Sektoriale” është çdo person juridik i së drejtës publike, i themeluar sipas këtij ligji për të përfaqësuar interesat e subjekteve tregtare brenda një sektori të caktuar ekonomik dhe ushtron veprimtarinë e saj në nën drejtimin, koordinimin dhe mbikëqyrjen e Dhomës Ekonomike Kombëtare, në përputhje me këtë ligj dhe statutin. 
3. “Sistemi i dhomave” është tërësia e institucioneve përfaqësuese të organizuara në mënyrë hierarkike dhe funksionale, të përbëra nga Dhoma Ekonomike Kombëtare dhe dhomat sektoriale, të cilat veprojnë si persona juridikë të së drejtës publike, sipas parashikimeve ligjore.
4. “Sektor ekonomik”  është bashkësia e veprimtarive ekonomike të ngjashme, të ushtruara nga subjekte ekonomike, të klasifikuara sipas natyrës së aktivitetit dhe të organizuara për qëllime përfaqësimi, zhvillimi dhe rregullimi sektorial, mbi bazën e të cilit ngrihen Dhomat Sektoriale.
5. “Subjekt tregtar” konsiderohen personat fizikë dhe juridikë për të cilin lind detyrimi për regjistrim në regjistrin tregtar nga ligji nr. 9723, datë 03.05.2007, “Për regjistrimin e biznesit”, i ndryshuar dhe që ushtrojnë veprimtari tregtare në territorin e Republikës së Shqipërisë.
6. “Anëtar i Dhomës” konsiderohen ato subjekte tregtare për të cilët lind anëtarësimi ipso lege  në Dhomën Ekonomike Kombëtare sipas nenit 11 të këtij ligji dhe që ushtrojnë të drejta e detyrime në përputhje me kriteret e përcaktuara në këtë ligj dhe Statutin e Dhomës Ekonomike Kombëtare.
7. “Regjistri Tregtar” është një bazë të dhënash unike, e ndarë në dosje të veçanta elektronike për secilin subjekt që ka detyrimin e regjistrimit, sipas parashikimeve të ligjit 9723, datë 3.5.2007 “Për regjistrimin biznesit”, i ndryshuar, i cili mbahet dhe administrohet nga Qendra Kombëtare e Biznesit
8. “Qendra Kombëtare e Biznesit” është personi juridik publik që ka si kompetencë mbajtjen dhe administrimin e regjistrit tregtar, regjistrit të lejeve, licencave dhe regjistrit të pronarëve përfitues dhe funksione të tjera sipas legjislacionit në fuqi.
9.  “Funksione publike të deleguara”janë funksionet administrative publike që i delegohen Dhomës Ekonomike Kombëtare sipas përcaktimeve të këtij ligji, pa e kualifikuar atë si organ të administratës publike.
10. “Shërbime publike të deleguara” janë shërbime me natyrë publike sipas përcaktimeve të këtij ligji për t’u ofruar nga Dhoma Ekonomike Kombëtare pa e kualifikuar atë si organ të administratës publike.
11. “Këshilli i Biznesit” është organ këshillimor pranë Dhomës Ekonomike Kombëtare që ushtron funksione dialoguese dhe rekomanduese ndërmjet sistemit të dhomave dhe organizatave të tjera të biznesit.
12. “Komisioni i Zgjedhjeve” është organi kolegjial i ngarkuar për organizimin, administrimin dhe certifikimin e zgjedhjeve të organeve drejtuese të dhomave.
13. “Zgjidhje alternative e mosmarrëveshjeve (ZAM)” përfshin ndërmjetësimin, pajtimin, negocimin dhe format e tjera të zgjidhjes pa gjykatë të konflikteve ndërmjet anëtarëve të Dhomës ose palëve të treta, i cili ofrohet nëpërmjet një strukture të përhershme të ngritur sipas këtij ligji dhe legjislacionit të arbitrazhit në fuqi.
14. “Komisioni i Përkohshëm Teknik” është  struktura e perkohshme  e caktuar me urdher te Ministrit pergjegjes, e cila do te zbatoje përcaktimet e këtij ligji gjatë përiudhës tranzitore.
15.  “Kodi NVE” është kodi që identifikon dhe klasifikon veprimtarinë kryesore dhe sipas rastit veprimtaritë e tjera, në përputhje me Nomenklaturën e Veprimtarive Ekonomike (NVE), të harmonizuar me klasifikimin NACE të Bashkimit Evropian, sipas rishikimit në fuqi (Rev. 2.1) dhe çdo rishikimi pasues të miratuar nga Komisioni Kombëtar për Nomenklaturën. Kodi NVE identifikohet, verifikohet, saktësohet, çertifikohet, përditësohet dhe mirëmbahet nga Dhoma Ekonomike Kombëtare, në bashkëveprim me Qendrën Kombëtare të Biznesit dhe  përdoret si referencë për përcaktimin e fushës dhe objektit të veprimtarisë për efekt regjistrimi, licencimi, klasifikimi statistikor dhe shkëmbimi ndërinstitucional të dhënave në përputhje me legjislacionin në fuqi.  
16. “Kryetari i Komisionit te Përkohshëm Teknik” është drejtuesi i “ad interim” i periudhës kalimtare, i caktuar sipas këtij ligji për të drejtuar dhe mbikëqyrur procesin e tranzicionit institucional të aktivitetit  të Dhomës Ekonomike Kombëtare.
17. “Periudha tranzitore” është periudha kohore që fillon nga data e hyrjes në fuqi të këtij ligji deri në përfundimin e mandateve të organeve ekzistuese të zgjedhura sipas ligjit nr. 9640, datë 9.11.2006, “Për Dhomat e Tregtisë dhe Industrisë”, të ndryshuar, gjatë së cilës kryhen masat organizative, administrative dhe zgjedhore për funksionimin e sistemit të ri të dhomave.
18. “Ministri përgjegjës” është ministri përgjegjës për çështjet e ekonomisë.

Neni 3
Parimet e përgjithshme

[bookmark: _Hlk163254566]Dhoma Ekonomike Kombëtare dhe Dhomat Sektoriale udhëhiqen në veprimtarinë e tyre nga parimet e ligjshmërisë, transparencës, lirisë së organizimit, vetërregullimit, mbrojtjes së lirive dhe të drejtave ekonomike të subjekteve tregtare, subsidiaritetit si dhe të bashkëpunimit dhe shkëmbimit të informacionit me organet e administratës publike 

Neni 4
Dhoma Ekonomike Kombëtare

1. Dhoma Ekonomike Kombëtare ngrihet dhe funksionon si person juridik i së drejtës publike në formën e entit publik, që ushtron funksione përfaqësuese dhe koordinuese në interes të subjekteve tregtare, për ushtrimin e të cilave gëzon autonomi të plotë institucionale, organizative dhe financiare, si dhe funksione e shërbime  të tjera administrative publike, për ushtrimin e të cilave autonomia ushtrohet në mënyrë të pjesshme, në përputhje me parashikimet e këtij ligji. 
2. Gjatë periudhës tranzitore, Dhoma Ekonomike Kombëtare ushtron veprimtarinë e saj nën mbikëqyrjen dhe administrimin e përkohshëm shtetëror, si mekanizëm i përkohshëm për garantimin e vijueshmërisë institucionale, rregullimin e pasojave që rrjedhin nga ligji nr. 9640, datë 9.11.2006, ‘Për Dhomat e Tregtisë dhe Industrisë’, i ndryshuar, mbrojtjen e interesit publik të sipërmarrjes gjatë kësaj fazë dhe për ngritjen dhe forcimin e kapaciteteve të saj institucionale. 


3. Mbikëqyrja shtetërore përfundon me certifikimin e organeve të para drejtuese të zgjedhura sipas këtij ligji. Mbikëqyrja e ministrit përgjegjës ushtrohet vetëm për garantimin e ligjshmërisë së veprimtarisë së Dhomës Ekonomike Kombëtare dhe nuk përfshin ndërhyrje në vendimmarrjen, administrimin financiar, organizimin e brendshëm apo ushtrimin e kompetencave të organeve drejtuese të saj, përveç rasteve të parashikuara shprehimisht me ligj.
4. Dhoma Ekonomike Kombëtare përbëhet nga anëtarët e saj që janë subjektet tregtare të regjistruara sipas legjislacionit në fuqi. 
[bookmark: _Hlk159535376]5. Dhoma Ekonomike Kombëtare e ka selinë në Tiranë.
[bookmark: _Hlk158749600]6. Dhoma Ekonomike Kombëtare, në përputhje me statutin e saj, ka të drejtë të krijojë dhoma rajonale ose degë të veprimtarisë së saj në qarqe ose rajone të caktuara të vendit.
7. Hapja e një dhome rajonale lejohet vetëm në rast se subjektet tregtare që ushtrojnë aktivitet në rajonin përkatës kontribuojnë me jo më pak se 50% + 1 të Prodhimit të Brendshëm Bruto kombëtar, sipas të dhënave zyrtare të publikuara nga INSTAT ose institucioni tjetër kompetent.
8. Vlerësimi i përmbushjes së kriterit të përcaktuar në pikën 7 të këtij neni kryhet mbi bazën e të dhënave statistikore zyrtare për vitin financiar pararendës.
9. Rregullat e hollësishme për organizimin, funksionimin dhe procedurat për krijimin e dhomave rajonale përcaktohen në statut.
10. Dhoma Ekonomike Kombëtare, në përputhje me statutin e saj, ka të drejtë të themelojë përfaqësi në një shtet tjetër.
11. Dhoma Ekonomike Kombëtare ka stemën dhe vulën sipas përcaktimeve të statutit. 
12. Dhoma Ekonomike Kombëtare ka të drejtë të themelojë, të marrë pjesë apo të përfaqësohet në kapitalin, organet drejtuese ose mbikëqyrëse të shoqërive tregtare, organizatave jofitimprurëse apo personave juridikë publikë, kur kjo pjesëmarrje është e nevojshme dhe i shërben drejtpërdrejt ushtrimit të funksioneve të saj sipas këtij ligji, pa cënuar ushtrimin e kompetencave publike të deleguara sipas nenit 9 të këtij ligji. Gjatë periudhës tranzitore të parashikuar në nenin 2, paragrafi 17, kriteret e pjesëmarrjes përcaktohen rast pas rasti nga Ministri përgjegjës, me propozim të Komisionit të Përkohshëm Teknik. Pas përfundimit të periudhës tranzitore, vendimmarrja për pjesëmarrjen bëhet me vendim të Bordit, në përputhje me nenin 18, pika 1, shkronja “g”, të këtij ligji. 
13. Çdo e ardhur e realizuar nga pjesëmarrja si më lart përdoret ekskluzivisht për realizimin e objektit të Dhomës Ekonomike Kombëtare, nëpërmjet rritjes së nivelit të investimeve për këtë qëllim dhe/ose përmirësimit të shërbimeve dhe/ose reduktimit të tarifës vjetore të regjistrimit të përcaktuara sipas kritereve të këtij ligji dhe Statutit. Të ardhurat e përfituara nga pjesëmarrja e Dhomës Ekonomike Kombëtare në shoqëri tregtare janë subjekt i kontrollit dhe auditimit financiar, në përputhje me legjislacionin në fuqi.

Neni 5
Dhoma Sektoriale

[bookmark: _Hlk159535300]1. Dhoma Sektoriale ngrihet dhe funksionon në bazë të këtij ligji, si person juridik i te drejtes publike, që nuk ushtron aktivitet fitimprurës.
[bookmark: _Hlk158779344]2. Dhoma Sektoriale ushtron veprimtarinë e saj nën drejtimin, koordinimin dhe mbikëqyrjen e plotë të Dhomës Ekonomike Kombëtare. 
[bookmark: _Hlk179206299]3. Numri i Dhomave Sektoriale dhe emertesat e tyre zyrtare përcaktohen me propozim te Dhomes Ekonomike Kombetare dhe miratohen me urdhër të ministrit përgjegjës, referuar ndarjes sipas sektoreve kryesore ekonomike. 
4. Selia e Dhomës Sektoriale përcaktohet në statutin e Dhomes Ekonomike Kombetare.
[bookmark: _Hlk159535368]5. Dhoma Sektoriale ka stemën dhe vulën sipas përcaktimeve të statutit të Dhomes Ekonomike Kombetare.




Neni 6
Këshilli i Biznesit

[bookmark: _Hlk164274226][bookmark: _Hlk163257085][bookmark: _Hlk179206583]1. Këshilli i Biznesit ngrihet si organ konsultativ pranë Dhomës Ekonomike Kombëtare dhe vepron si forum dialogu ndërmjet sistemit të dhomave, sipas këtij ligji, organizatave të tjera jofitimprurëse bilaterale dhe shumëpalëshe që përfaqësojnë sipërmarrjen dhe që nuk janë krijuar sipas këtij ligji, subjekteve tregtare anëtare të Dhomës Ekonomike Kombëtare, si dhe subjekteve që ushtrojnë profesione të lira të rregulluara, të cilat nuk janë anëtare të Dhomës Ekonomike Kombëtare, por janë të organizuara në dhoma ose urdhra profesionalë, të krijuara me ligj të posaçëm. 
2. Këshilli i Biznesit ka kryesisht këto kompetenca:
a) te jape rekomandime dhe këshillime për politika në fusha të veçanta  ne interes te sipermarrjes private;
b) të organizojë aktivitete dhe ndermarre nisma të përbashkëta me dhomat dhe organizatat e tjera;
3. Rregullat e detajuara për organizimin dhe funksionimin e këtij Këshilli, përcaktohen Statutin e Dhomes Ekonomike Kombëtare.

Neni 7
Përdorimi i emërtimeve

[bookmark: _Hlk163257370]1. Përdorimi i emërtimeve “Dhomë Ekonomike”, “Dhomë Ekonomike Kombëtare” dhe “Dhomë Sektoriale me emërtesën perkatese” është i rezervuar ekskluzivisht për subjektet që krijohen dhe funksionojnë në përputhje me dispozitat e këtij ligji.
2. Emërtimet e përcaktuara në pikën 1 të këtij neni mund të përdoren nga organizata jofitimprurëse të bashkimit vullnetar të bizneseve që regjistrohen pas hyrjes në fuqi të këtij ligji për qëllime përfaqësimi dhe promovimi të bashkëpunimit ekonomik ndërmjet Republikës së Shqipërisë dhe një ose më shumë shteteve të tjera (dhoma ekonomike bilaterale ose shumëpalëshe), me kusht që këto organizata:
a) të regjistrohen si organizata jofitimprurëse sipas legjislacionit në fuqi pas marrjes së autorizimit paraprak nga Dhoma Ekonomike Kombëtare;dhe
b) të njihen zyrtarisht nga institucionet homologe të shtetit ose shteteve përkatëse.
3. Rregullat e detajuara për procedurat e perdorimit dhe autorizimet perkatese, përcaktohen Statutin e Dhomes Ekonomike Kombëtare.

KREU II
OBJEKTI I VEPRIMTARISË DHE FUNKSIONET

Neni 8
[bookmark: _Hlk158150921][bookmark: _Hlk158151440]Objekti i veprimtarisë dhe funksionet e Dhomës Ekonomike Kombëtare

1. Dhoma Ekonomike Kombëtare udheheq, bashkërendon dhe mbikqyr punën e dhomave sektoriale në nivel kombëtar
2. Dhoma Ekonomike Kombëtare ka të drejtë të bashkëpunojë me dhomat bilaterale e multilaterale, grupimet dhe organizatat jofitimprurese, si dhe dhomat apo urdhrat profesionale që nuk janë krijuar sipas këtij ligji. 
3. Dhoma Ekonomike Kombëtare ushtron këto funksione:
a) përfaqëson, mbështet dhe promovon interesat e përgjithshëm dhe të ligjshme të anëtarëve të saj në nivel kombëtar dhe ndërkombëtar; 
b) nxit dhe forcon marrëdhëniet ndërmjet sistemit te dhomave dhe organizmave te ngjashme brenda dhe jashtë vendit;
c) mbledh, përpunon, shkemben dhe shpërndan të dhëna ekonomike dhe tregtare në nivel kombëtar, duke ndërvepruar me organet e administrates publike; 
[bookmark: _Hlk163271410]ç) jep mendime, propozime dhe shprehet për nismat ligjore apo politikat publike të ndërmarra nga Qeveria, përmbajtja e të cilave lidhet me interesat e anëtarëve të saj;
d) nxit veprimtarinë ekonomike dhe promovon konkurrencën e ndershme në ekonomi;
[bookmark: _Hlk163271101]dh) nxit bashkëpunimin ekonomik tregtar me jashtë dhe ndërkombëtarizimin e ndermarrjeve vendase;
e) ofron sherbime te pergjithshme dhe te specializuara këshillimi dhe orientimi biznesi per sipermarrjet;
ë) organizon, administron dhe financon ekspozita, panaire dhe evente te ndryshme me karakter ekonomik ne nivel vendor, kombetar dhe nderkombetar; 
[bookmark: _Hlk163271273][bookmark: _Hlk159540430][bookmark: _Hlk163271152]f) harton dhe zbaton projekte dhe programe financimi për të mbështetur zhvillimin ekonomik të vendit, tregtinë e lirë, sipërmarrjen vendase dhe të huaj brenda vendit dhe biznesin në diasporë etj; 
g) aplikon, zbaton dhe merr pjese në projekte dhe programe zhvillimore me karakter ekonomik dhe social në nivel kombëtar dhe ndërkombëtar, vetem apo ne bashkepunim me partnere te tjere;
[bookmark: _Hlk163271231]	gj) harton, ofron dhe zbaton programe trajnimi dhe kualifikimi të vazhdueshme me karakter te pergjithshem dhe profesional, për fuqizimin dhe aftësimin e punonjësve dhe sipërmarrësve; 
[bookmark: _Hlk163270555][bookmark: _Hlk163271201]h) ndërmerr dhe kordinon nisma për realizimin e anketa dhe sondazhe periodike, me qellim identifikimin, analizimin dhe adresimin e vazhdueshem te sfidave, nevojave, prioriteteve, tematikave dhe fushave me interes per anëtarët e Dhomës;
j) krijon strukturën e saj për organizimin e procedurave të arbitrazhit dhe zgjidhjeve alternative të mosmarrëveshjeve (ZAM) duke nxitur dhe ndihmuar për zgjidhjen e mosmarrëveshjeve midis anëtarëve të saj apo ndërmjet anëtarëve të saj dhe personave të tretë, nëpërmjet mekanizmave alternativë të zgjidhjes së mosmarrëveshjeve sikurse arbitrazhi, ndërmjetësimi, pajtimi, negocimi e të tjera në përputhje me legjislacionin për arbitrazhin dhe ndërmjetësimin;
k) Identifikon, dokumenton dhe i adreson në mënyrë të strukturuar Qeverisë dhe institucioneve përgjegjëse listën e problematikave, praktikave dhe fenomeneve që cenojnë konkurrencën e ndershme, dëmtojnë konkurrueshmërinë e ndërmarrjeve dhe të ekonomisë, nxisin informalitetin, ose pengojnë funksionimin efikas të tregut dhe zbatimin efektiv të legjislacionit.
[bookmark: _Hlk179260809]l) publikon në faqen zyrtare, brenda 6 muajve të parë të çdo viti raportin publik vjetor për vitin pararendës mbi veprimtarinë e Dhomës Ekonomike Kombëtare, ku përfshihen: i) indekset kombetare me karakter ekonomik, ii) vleresimin e ecurisë se integrimit dhe me pas performances ne tregun e perbashket të Bashkimin Evropian, iii) vlerësimin e performancës vjetore të dhomave sektoriale, iv) propozimet për përmirësimet e kuadrit ligjor, etj.;
m) ushtron çdo veprimtari ose shërbim tjeter që i caktohet me ligj brenda objektit të veprimtarisë, si dhe çdo kompetencë publike që mund t’i delegohet nga organet shtetërore me marrëveshje, përfshirë lëshimin e dokumenteve publike dhe kryerjen e procedurave administrative në funksion të sipërmarrjes.
n) çdo procedurë, modalitet organizimi, funksionimi, administrimi, koordinimi dhe ofrimi shërbimesh në kuadër të sistemit të dhomave miratohet dhe rregullohet nga Dhoma Ekonomike Kombëtare, në përputhje me këtë ligj dhe statutin.
o) krijon dhe organizon struktura, platforma ose njësi të specializuara për përfaqësimin dhe promovimin e interesave të grupeve të veçanta të sipërmarrjes, përfshirë sipërmarrjen e grave, të rinjve, startup-eve, inovacionit, diasporës, profesionistëve dhe kategorive të tjera me interes ekonomik dhe strategjik, në përputhje me statutin dhe aktet e brendshme të saj.
4. Dhoma Ekonomike Kombëtare ka të drejtë të aplikojë tarifë për shërbimet e përcaktuara në piken 3, shkronja ë),  f), gj), j), sipas përcaktimeve në nenin 35. 

Neni 9
Funksionet dhe Shërbimet publike të ofruara nga Dhoma Ekonomike Kombëtare

1. Në kuadër të funksioneve dhe shërbimeve publike te deleguara me ligj, në përputhje me fushën e veprimtarisë dhe kufijtë e përcaktuar në të, Dhoma Ekonomike Kombëtare ka kompetencat vijuese:
a) Kontribuon në procesin e integrimit evropian të sipërmarrjes, përmes bashkëpunimit me institucionet publike kompetente, duke krijuar mekanizmat e nevojshem, zhvilluar dhe zbatuar programe mbështetëse që synojnë forcimin e kapaciteteve, konkurrueshmërisë dhe integrimit ekonomik të sipërmarrjes vendase në Tregun e Përbashkët të Bashkimit Europian;
b) Identifikon, verifikon, saktëson, certifikon, shpërndan, mirëmban, përditëson në bazë vjetore kodin e Nomenklaturës së Veprimtarive Ekonomike (NVE) për qëllime regjistrimi, klasifikimi statistikor, administrimi publik dhe shkëmbimi ndërinstitucional të të dhënave, në bashkëveprim me Qendrën Kombëtare të Biznesit, në përputhje me parashikimet e legjislacionit ne fuqi;
c) Ofron mbështetje  përfshirë informim të subjekteve tregare apo të interesuara per kryerjen e procedurave te regjistrimit dhe ndryshimeve të regjistrimit në regjistrin tregtar, regjistrin e lejeve /licencave/autorizimeve, regjistrin e pronarëve përfitues, në bashkëveprim me Qendrën Kombëtare të Biznesit;
d) Lëshon certifikata origjine jo-preferenciale në përputhje me Kodin Doganor;
e) Lëshon çertifikata “Carnet ATA” si dokument doganor ndërkombëtar për lejimin e përkohshëm të mallrave, në përputhje me Konventat nderkombetare;
f) Lëshon certifikata “Carnet TIR” dhe ushtron funksionin garantues në përputhje me Konventat nderkombetare;
g) Kryen dhe publikon analizat dhe studimet e nevojshme ekonomike, analitike dhe statistikore, në bashkëveprim me Qendrën Kombëtare të Biznesit si pjese e shërbimeve dytësore ;
h) Ushtron dhe luan rol promovues, ndërmjetësues, këshillimor dhe kontribuon në zhvillimin e tregtisë së jashtme, diplomacisë ekonomike, ndërkombëtarizimin e produkteve dhe shërbimeve, si dhe në promovimin e investimeve të huaja, në bashkëpunim dhe koordinim me ministritë përgjegjëse te ketyre fushave;
i) Ushtron rol koordinues dhe ndërmjetësues ndërmjet punëdhënësve dhe sistemit arsimor dhe në bashkëpunim me ministrinë përgjegjëse dhe institucionet përkatëse të arsimit dhe formimit profesional, zbaton programe per zhvillimin e aftësive dhe kualifikimeve me nevojat e tregut të punës;
j) Përfaqëson dhe mbikeqyr interesat e sipermarrjes në organet kolegjiale të shqyrtimit të ankimit në fushën e inspektimit sipas Ligjit Nr. 99/2024 “Për inspektimin në Republikën e Shqipërisë”;
k) Nxit, koordinon dhe kryen aktivitete për promovimin, zhvillimin dhe konsolidimin e markës kombëtare ‘Made in Albania’, përfshirë iniciativa për rritjen e njohjes, reputacionit, cilësisë, gjurmueshmërisë dhe konkurrueshmërisë së produkteve dhe shërbimeve vendase, në tregun vendas dhe në tregjet ndërkombëtare;
l) Kryen cdo veprimtari tjetër që i delegohet shprehimisht me ligj.
2. Rregullat e detajuara që mundësojnë zbatimin e plotë të dispozitave të këtij ligji që lidhen
me funksionet e deleguara do të miratohen me akt nënligjor.
3. Procedurat e bashkëpunimit ndërmjet Dhomës Ekonomike Kombetare dhe institucioneve të sipërcituara përcaktohen me marrëveshje të posaçme.
4. Dhoma Ekonomike ka te drejte te nen delegoje pjeserisht nje ose disa prej funksioneve te percaktuara ne kete ligj tek dhomat sektoriale.
5. Ushtrimi i funksioneve publike të deleguara sipas këtij neni kryhet në përputhje me legjislacionin administrativ në fuqi dhe garanton të drejtën e informimit dhe ankimit të subjekteve të interesuara

Neni 10
[bookmark: _Hlk159537623]Objekti i veprimtarisë dhe funksionet e Dhomës Sektoriale

[bookmark: _Hlk159537934]1. Dhoma Sektoriale përfaqëson interesat e subjekteve tregtare në nivel sektorial, si dhe ka të drejtë të bashkëpunojë me dhomat bilaterale e multilaterale, grupimet dhe organizatat jofitimprurese, si dhe dhomat apo urdhrat profesionale që nuk janë krijuar sipas këtij ligji
[bookmark: _Hlk159538489]2. Dhoma Sektoriale në përputhje me parashikimet statutore lidhur me kompetencat e organeve drejtuese të Dhomës Ekonomike Kombëtare ushtron këto funksione; 
[bookmark: _Hlk162266957][bookmark: _Hlk159538452]a) përfaqëson interesat ekonomike dhe juridike të anëtarëve që janë në juridiksionin e saj sektorial;
b) shkëmben informacion te vazhdueshem me organet drejtuese të Dhomës Ekonomike Kombëtare;
[bookmark: _Hlk166068719][bookmark: _Hlk158767058]c) me miratim te organeve drejtuese të Dhomës Ekonomike Kombëtare, shkëmben informacion me  organet e administratës publike, rajonale dhe vendore, për nxitjen dhe zhvillimin e bizneseve;
[bookmark: _Hlk162261739]ç) me miratim te organeve drejtuese të Dhomës Ekonomike Kombëtare, bashkëpunon me organe të tjera publike, donatorë, organizata jofitimprurëse për zhvillimin e projekteve dhe programeve që kanë ndikim në juridiksionin e saj;
d) mbledh dhe përpunon të dhëna statistikore për anëtarët në juridiksionin e saj sektorial; 
[bookmark: _Hlk166068848]dh) me miratim dhe koordinim me organet drejtuese të Dhomës Ekonomike Kombëtare jep mendime, propozime dhe vlerësime për nismat ligjore apo politikat publike sektoriale, të ndërmarra nga administrata qendrore, vendore dhe subjektet e tjera publike, përmbajtja e të cilave prek interesat e subjekteve tregtarë sipas juridiksionit te saj sektorial;  
e) këshillon, mbështet dhe përfaqëson anëtarët e saj brenda fushës që përcakton ky ligj për çështjet ekonomike sipas juridiksionit te saj sektorial;
[bookmark: _Hlk166068965][bookmark: _Hlk162262158]ë) në koordinim dhe bashkepunim me organet drejtuese të Dhomës Ekonomike Kombëtare organizon dhe mbështet pjesëmarrjen në panaire dhe ekspozita me karakter vendor, kombëtar dhe ndërkombëtar sipas juridiksionit te saj sektorial;
f) ushtron çdo veprimtari apo shërbim tjetër, që i delegohet nga Dhoma Ekonomike Kombëtare brenda hapësirës së lejuar nga ky ligj dhe percaktimeve të statutit;
3.  Dhoma Sektoriale, në ushtrimin e funksioneve të saj dhe në varësi institucionale nga Dhoma Ekonomike Kombëtare, ka të drejtë të aplikojë tarifa për shërbimet, në përputhje me kriteret, procedurat dhe kufijtë e miratuar nga Dhoma Ekonomike Kombëtare.
Shpërndarja, administrimi dhe përdorimi i të ardhurave të përfituara nga këto tarifa përcaktohen dhe miratohen nga Dhoma Ekonomike Kombëtare, në përputhje me Statutin dhe buxhetin vjetor.

KREU III
ANËTARËSIA DHE REGJISTRIMI

Neni 11
Anëtarësia në Dhomën Ekonomike Kombëtare

1. Çdo subjekt tregtar i ndryshëm nga përcaktimi i paragrafit 3 të këtij neni,  me status aktiv në Regjistrin Tregtar në momentin e hyrjes në fuqi të këtij ligji, bëhet anëtar i Dhomës Ekonomike Kombëtare “ipso lege”.
2. Çdo subjekt i ri tregtar i ndryshëm nga përcaktimi i paragrafit 3 të këtij neni, që regjistrohet dhe/ose bëhet aktiv në Regjistrin Tregtar, pas hyrjes në fuqi të këtij ligji, bëhet anëtar i Dhomës Ekonomike Kombëtare “ipso lege”.
3. Anëtarësimi në Dhomën Ekonomike Kombëtare “ipso lege”, nuk zbatohet për subjektet tregtare që janë të detyruara të regjistrohen ose të anëtarësohen në dhoma, urdhra profesionalë, organizata profesionistesh, shoqata biznesit, dhoma bilaterale ose multilaterale biznesi të krijuar me ligj të posaçëm.
4. Subjektet e parashikuara në paragrafin 3, kanë të drejtë të anëtarësohen në Dhomën Ekonomike Kombëtare mbi bazë vullnetare, sipas rregullave të përcaktuara në këtë ligj dhe aktet nënligjore në zbatim të tij. Në rast anëtarësimi këto subjekte përfitojnë shprehimisht nga të drejtat dhe detyrimet që parashikon ligji dhe ndaj tyre aplikohet tarifa e regjistrimit e  përcaktuar në nenin 12 të këtij ligji.
5. Subjektet e parashikuara në paragrafin 3 që nuk anëtarësohen në Dhomën Ekonomike Kombëtare mbi bazë vullnetare përfitojnë sipas këtij ligji nga Dhoma Ekonomike Kombëtare shërbimet publike të deleguara, të parashikuara në nenin 9 të këtij ligji, kundrejt pagesës së tarifave të përcaktuara me akt nënligjor, të cilat, në çdo rast, nuk mund të tejkalojnë kufijtë e parashikuara  në nenin 12 të këtij ligji.
6. Subjektet e parashikuara në paragrafin 3 që nuk anëtarësohen në Dhomën Ekonomike Kombëtare mbi bazë vullnetare kanë të drejtë të përfitojnë nga shërbimet e tjera të Dhomës Ekonomike Kombëtare dhe/ose Dhomës Sektoriale, të parashikuara në nenin 8 dhe 10 të këtij ligji, kundrejt pagesës së tarifave të përcaktuara me akt nënligjor, të cilat, në çdo rast, nuk do të tejkalojnë kufijtë e parashikuara  në nenin 12 të këtij ligji

Neni 12
Regjistrimi në Dhomën Ekonomike Kombëtare

1. Për qëllime të ofrimit dhe administrimit të shërbimeve publike të deleguara, të parashikuara në nenin 9 të këtij ligji, subjektet tregtare i nënshtrohen regjistrimit pranë Dhomës Ekonomike Kombëtare dhe duhet të paguajnë tarifën vjetore të regjistrimit.
2. Tarifa vjetore e regjistrimit paguhet kundrejt përfitimit të shërbimeve dhe funksioneve publike të deleguara të ofruara nga Dhoma Ekonomike Kombëtare, sipas këtij ligji.
3. Tarifa vjetore e regjistrimit bëhet e detyrueshme pas përfundimit të periudhës tranzitore të përcaktuar në nenin 2 pika 17. Pagesa e tarifës për këtë vit kryhet nëpërmjet sistemit bankar jo më vonë se data 30 prill e vitit pasardhës. Për vitet në vijim, tarifa vjetore e regjistrimit paguhet nëpërmjet sistemit bankar jo më vonë se data 30 prill e vitit pasardhës. Proçedurat dhe modalitetet për derdhjen dhe mbledhjen e tarifës vjetore të regjistrimit përcaktohen me akt nënligjor të Këshillit të Ministrave.
4. Gjatë periudhës tranzitore e përcaktuar në nenin 2 pika 17 , subjektet tregtare gëzojnë statusin e anëtarit të Dhomës Ekonomike Kombëtare dhe të drejtat e detyrimet që rrjedhin nga anëtarësia, pa qenë të detyruara për pagesën e tarifës vjetore të regjistrimit.
5. Pas periudhës tranzitore e përcaktuar në nenin 2 pika 17 , subjektet tregtare që nuk janë subjekt i tatimit mbi fitimin sipas legjislacionit në fuqi do të paguajnë një tarifë vjetore regjistrimi në masën 1,000 (një mijë) lekë, në bazë vjetore.
6. Pas periudhës tranzitore e përcaktuar në nenin 2 pika 17, tarifa vjetore për subjektet e tjera tregtare të ndryshme nga ato që referohen në pikën 5, do të miratohet nga Asambleja e Përgjithshme e Dhomës Ekonomike Kombëtare, mbi bazën e kritereve të përcaktuara në statut, përfshirë formën ligjore, madhësinë e ndërmarrjes, numrin e punonjësve dhe xhiron vjetore, por në çdo rast nuk mund të tejkalojë shumën 70, 000 (shtatëdhjetë mijë) lekë në vit. 
7. Pas periudhës tranzitore e përcaktuar në nenin 2 pika 17, tarifa vjetore e regjistrimit për subjektet që regjistrohen për herë të parë në Regjistrin Tregtar të këtij neni, është 1,000 (një mijë) lekë. Pas vitit të parë të regjistrimit, subjektet tregtare i nënshtrohen regjimit të tarifave vjetore sipas pikave 5 dhe 6 të këtij neni.
8. Tarifat vjetore të miratuara nga Asambleja Kombëtare e Dhomës Ekonomike Kombëtare publikohen në faqen zyrtare të Dhomës Ekonomike Kombëtare.
9. Mosshlyerja e tarifës vjetore të regjistrimit përbën kundërvajtje administrative dhe dënohet me gjobë sipas përcaktimeve me akt nënligjor në përputhje me ligjin nr. 10 279, datë 20.5.2010, “Për kundërvajtjet administrative”. 


Neni 13
Bashkëveprimi me Qendrën Kombëtare të Biznesit

1. Dhoma Ekonomike Kombëtare, në cilësinë e personit juridik të së drejtës publike që ushtron funksione publike të deleguara me ligj, bashkëvepron me Qendrën Kombëtare të Biznesit për kryerjen e funksioneve dhe shërbimeve publike si vijon:


a) identifikimin, verifikimin, saktësimin, certifikimin, shpërndarjen, përditësimin periodik vjetor, dhe mirëmbajtjen e Kodit të Nomenklaturës së Veprimtarive Ekonomike (NVE) për qëllime regjistrimi, licencimi, klasifikimi statistikor, administrimi publik dhe shkëmbimi ndërinstitucional të dhënave në përputhje me:  parashikimet e Ligjit nr. 9723, datë 3.5.2007, “Për regjistrimin e biznesit”, i ndryshuar, Ligjit Nr. 131/2015 “Për Qendrën Kombëtare të Biznesit”, i ndryshuar, Nomenklaturën e Veprimtarive Ekonomike të Revizionuara (NVE Rev 2) të miratuar me  vendimin e Këshillit të Ministrave nr. 320, datë 28.5.2014, deri më 1.7.2026, (NVE Rev. 2.1), të miratuar me vendimin e Këshillit të Ministrave nr. 552, datë 1.10.2025 pas datës 01.07.2026 si dhe çdo akt tjetër nënligjor pasues për përditësimin, ndryshimin ose zëvendësimin e Nomenklaturës së Veprimtarive Ekonomik në përputhje me zhvillimet përkatëse në nivel të Bashkimit Evropian;
b) ofrimin e shërbimeve dytësore përfshirë kryerjen e analizave ekonomike, studimeve dhe statistikave zyrtare në përputhje me legjislacionin në fuqi për statistikat;
c) mbeshtetje ndaj subjekteve tregtare në proceset e regjistrimit dhe ndryshimeve të regjistrimit në regjistrin tregtar, regjistrin e lejeve /licencave/autorizimeve, regjistrin e pronarëve përfitues si dhe asistencë për përgatitjen e politikave që përmirësojnë mjedisin rregullator në këto fusha;
d) informimin dhe njoftimin e subjekteve të regjistruar në regjistrin tregtar për detyrime ligjore dhe procedurale në lidhje me regjistrin tregtar;
e) funksione të tjera të caktuara me ligj;
2. DHEK gëzon akses të plotë dhe të vazhdueshëm si përdorues në regjistrin tregtar, regjistrin e lejeve, licencave dhe autorizimeve për qëllimet e përcaktuara në pikën 1 të këtij neni në përputhje me legjislacionin për mbrojtjen e të dhënave personale dhe sigurinë e informacionit. 
3. Modalitetet teknike, procedurale  dhe organizative të aksesit, shkëmbimit të informacionit dhe bashkëveprimit të Dhomës Ekonomike Kombëtare me Qëndrën Kombëtare të Biznesit përcaktohen me akt nënligjor si dhe me marrëveshje bashkëpunimi ndërmjet palëve.

KREU IV
ORGANET DHE KOMPETENCAT

SEKSIONI 1

[bookmark: _Hlk158152720]Neni 14
Organet drejtuese të Dhomës Ekonomike Kombëtare
  
[bookmark: _Hlk158770579]1. Organet drejtuese të Dhomës Ekonomike Kombëtare, janë:
a) Asambleja e Përgjithshme e Dhomës Ekonomike Kombëtare;
b) Bordi i Dhomës Ekonomike Kombëtare; 
c) Presidenti i Dhomës Ekonomike Kombëtare;
ç) Sekretari i Përgjithshëm i Dhomës Ekonomike Kombëtare. 



Neni 15
Asambleja e Përgjithshme e Dhomës Ekonomike Kombëtare

[bookmark: _Hlk158773547]1. Asambleja e Përgjithshme e Dhomës Ekonomike Kombëtare zgjidhet çdo 3 vjet. Ajo ka jo më shumë se 121 anëtarë. Përfaqësimi i anëtarëve të secilës Dhomë Ekonomike Sektoriale në Asamblenë e Përgjithshme të Dhomës Ekonomike Kombëtare është në proporcion me numrin e anëtarëve që ato përfaqësojnë.
2. Kriteret për përcaktimin e rregullave dhe procedurave për zgjedhjen të anëtarëve të Asamblesë së Përgjithshme në Dhomën Ekonomike Kombëtare dhe modalitetet e votimit do te percaktohet ne statut. 
[bookmark: _Hlk158773489]3. Asambleja e Përgjithshme mblidhet të paktën një herë në vit. Të drejtën për ta mbledhur asamblenë e kanë Presidenti i Dhomës Ekonomike Kombëtare, Bordi i Dhomës Ekonomike Kombëtare apo kur këtë e kërkon 1/3 e anëtarëve të saj. 
[bookmark: _Hlk159541924]4. Presidenti i Dhomës Ekonomike Kombëtare drejton mbledhjet e Asamblesë së Përgjithshme të Dhomës Ekonomike Kombëtare.
5. Kryetaret e Dhomave Sektoriale jane automatikisht anetare te Asamblese se Pergjithshme.
6. Në mbledhjet e Asamblese se Pergjithshme ka të drejtë të marrë pjesë  një përfaqësues nga ministri përgjegjës, si vëzhgues dhe pa të drejtë vote.


[bookmark: _Hlk158152749]Neni 16
Kompetencat e Asamblesë së Përgjithshme të Dhomës Ekonomike Kombëtare

Asambleja e Përgjithshme e Dhomës Ekonomike Kombëtare ka këto kompetenca:
a) shqyrton dhe përcakton drejtimet e politikave kryesore të veprimtarisë së Dhomës Ekonomike Kombëtare; 
[bookmark: _Hlk176271952]b) miraton planin vjetor të punës;
c) miraton statutin dhe ndryshimet e tij; 
ç) zgjedh me votim të fshehtë dhe me shumicën e anëtarëve që marrin pjesë në zgjedhje, anëtarët e Bordit që nuk janë kryetarë të Dhomave Sektoriale, Presidentin dhe anëtarët e Komisionin e Auditimit. 
d) miraton programin dhe buxhetin vjetor;
dh) shqyrton e miraton raportin vjetor ekonomik dhe financiar të Dhomës Ekonomike  Kombëtare;
e) miraton akte të ndryshme të brendshme për funksionimin dhe organizimin e Dhomës Ekonomike Kombëtare në përputhje me parashikimet e ligjit dhe statutit;
ë) miraton tarifat vjetore të regjistrimit sipas parashikimeve të nenit 12;
f) emëron  anëtarët e komisionit të auditimit sipas parashikimeve të nenit 21; 
g) miraton shoqërinë audituese dhe raportet e auditimit sipas parashikimeve të nenit 22;
h) kompetenca të tjera të caktuara me ligj;  



Neni 17
[bookmark: _Hlk161833879]Bordi i Dhomës Ekonomike Kombëtare

1. Bordi i Dhomës Ekonomike Kombëtare përbëhet nga Presidenti dhe nga një numër anëtarësh, të cilët nuk mund të jenë më pak se 9, por jo më shumë se 25 anëtarë. 
[bookmark: _Hlk164273890][bookmark: _Hlk164274342][bookmark: _Hlk161783031][bookmark: _Hlk161784344][bookmark: _Hlk159677855][bookmark: _Hlk159540585]2. Kryetarët e dhomave sektoriale janë automatikisht anëtarë të Bordit. Anëtarët e tjerë zgjidhen nga Asambleja e Përgjithshme çdo 3 vjet, me të drejtë rizgjedhje vetëm një herë. 
3. Mbledhja e Bordit është e vlefshme kur në të marrin pjesë më shumë se gjysma e anëtarëve. Vendimet merren me shumicën e anëtarëve të pranishëm në mbledhje.
4. Presidenti drejton mbledhjen e Bordit dhe në rast mungesë autorizon njërin nga anëtarët për drejtimin e mbledhjes.  
5. Bordi mblidhet të paktën një herë në 3 muaj nga Presidenti ose me kërkesë të 1/3 së anëtarëve.
[bookmark: _Hlk158764903]6. Në mbledhjet e Bordit ka të drejtë të marrë pjesë edhe një përfaqësues i caktuar nga ministri përgjegjës, si vëzhgues dhe pa të drejtë vote. 
7. Kriteret për përcaktimin e rregullave dhe procedurave për zgjedhjen të anëtarëve te Bordit dhe modalitetet e votimit percaktohen ne statutin e Dhomes Ekonomike Kombetare.

  
Neni 18
Kompetencat e Bordit të Dhomës Ekonomike Kombëtare

1. Bordi i Dhomës Ekonomike Kombëtare është organi ekzekutiv i Dhomës dhe ka këto kompetenca: 
a) miraton programet e punës, që lidhen me detyrat dhe objektivat e Dhomës Ekonomike Kombëtare; 
[bookmark: _Hlk158768444][bookmark: _Hlk158768675]b) miraton strukturën organizative të aparatit administrativ të Dhomës Ekonomike Kombëtare, funksionet dhe pagat e punonjësve të këtij aparati;
c) miraton aktet nënligjore të aparatit administrativ të Dhomës Ekonomike Kombëtare në përputhje me këtë ligj dhe statutin;
ç) shqyrton programin vjetor financiar dhe buxhetin përpara se t’i paraqitet asamblesë për miratim; 
d) përcakton rregullat për përdorimin e fondeve dhe administrimin e tyre; 
e)  propozon ndryshimet në statutin e Dhomës Ekonomike Kombëtare; 
ë) përcakton rendin e ditës së mbledhjes së asamblesë së Dhomës Ekonomike Kombëtare;
f) merr vendime për të gjitha çështjet që shtrohen për shqyrtim në Bord nga kryetari ose 1/3 e anëtarëve; 
g) merr vendime në lidhje me marrëveshjet me palë të treta sipas përcaktimeve të këtij ligji dhe statutit përfshirë pjesëmarrjen në shoqëri tregtare, organizata jofitimprurëse  apo persona juridikë publikë sipas parashikimeve të nenit 4 pika 12;
h) kompetenca të tjera të caktuara nga Asambleja e Pergjithshme e Dhomes Ekonomike Kombetare. 
2. Bordi është përgjegjës për zbatimin e vendimeve të asamblesë dhe mbarëvajtjen e veprimtarisë së Dhomës Ekonomike Kombëtare.

Neni 19
[bookmark: _Hlk161415162]Presidenti i Dhomës Ekonomike Kombëtare

[bookmark: _Hlk161668678]1.  Presidenti i Dhomës Ekonomike Kombëtare përfaqëson Dhomën Ekonomike Kombëtare në marrëdhënie me të tretët. Për këtë qëllim ai ka të drejtën e negocimit dhe nënshkrimit të marrëveshjeve me palë të treta, pas miratimit nga Bordi sipas nenit 18 pika 1, shkronja g). 
[bookmark: _Hlk162262836]2. Presidenti emërohet nga Asambleja e Përgjithshme e Dhomës Ekonomike Kombëtare me propozim të 1/5 të anëtarëve të saj, me votim të fshehtë dhe me shumicën e votave të anëtarëve që marrin pjesë në votim. 
[bookmark: _Hlk161847322]3. Presidenti zgjidhet me mandat 3 vjeçar me të drejtë rizgjedhje vetëm një herë. 
4. Presidenti shkarkohet nga Asambleja e Përgjithshme e Dhomës Ekonomike Kombëtare me propozim të 1/3 të anëtarëve të saj, me votim të fshehtë dhe me shumicën e votave të anëtarëve që marrin pjesë në votim.
5. Presidenti drejton mbledhjen e Asamblesë dhe të Bordit të Dhomës Ekonomike Kombëtare dhe gëzon të drejtën e një vote.
6. Presidenti është përgjegjës për drejtimin strategjik të Dhomës Ekonomike Kombëtare.
7. Presidenti ka te drejte te caktoje dhe emëroje funksionarë për ceshtje te vecanta apo fusha prioritare të Dhomës Ekonomike Kombëtare. 
8. Presidentit mund t’i caktohen me Statutin e Dhomës Ekonomike Kombëtare detyra të tjera, që nuk bien ndesh me kompetencat e organeve të tjera të përcaktuara sipas këtij ligji. 
[bookmark: _Hlk161405866]

Neni 20
Sekretari i Përgjithshëm i Dhomës Ekonomike Kombëtare

[bookmark: _Hlk163353088][bookmark: _Hlk161787311]1. Sekretari i Përgjithshëm i Dhomës Ekonomike Kombëtare emërohet dhe shkarkohet nga Bordi i Dhomës Ekonomike Kombëtare me propozim të Presidentit. 
2. Sekretari i Përgjithshëm i Dhomës ka këto kompetenca:
a) përfaqëson në nivel administrativ Dhomën Ekonomike Kombëtare me të tretët, pa kompetenca vendimarrëse; 
b) organizon, drejton dhe mbikëqyr drejtpërsëdrejti aktivitetin e administratës së Dhomës Ekonomike Kombëtare, si dhe ndan detyrat për çdo departament apo njësi tjetër të kësaj administrate, sipas përcaktimeve të rregullores së brendshme të Dhomës, të statutit dhe legjislacionit në fuqi;
c) propozon strukturën organizative të aparatit administrativ të Dhomës, funksionet dhe pagat e punonjësve të këtij aparati;
ç) propozon për caktim dhe emërim nga Presidenti, funksionarët në pozicionet drejtuese të Dhomës; 
d) emeron funksionaret jo drejtues dhe punonjesit e Dhomes Ekonomike Kombetare sipas struktures organizative te miratuar
dh) propozon aktet nënligjore të aparatit administrativ të Dhomës Ekonomike Kombetare.
e) përgatit programin vjetor financiar dhe buxhetin përpara se t’i paraqitet për miratim Bordit dhe Asamblesë së Përgjithshme;
e) paraqet çdo vit para Bordit dhe Asamblesë së Përgjithshme raportin vjetor të aktivitetit të Dhomës, si dhe projektprogramin për vitin e ardhshëm.

Neni 21
[bookmark: _Hlk159545611][bookmark: _Hlk161406014]Humbja e mandatit në organet Dhomës Ekonomike Kombëtare

1. Mandati i personave të zgjedhur në organet drejtuese të Dhomës Ekonomike Kombëtare humbet kur: 
a) dorëhiqen;
b) shkelin dispozitat e këtij ligji apo kuadrit ligjor në fuqi;
c)  shkelin  dispozitat e statutit të Dhomës Ekonomike Kombëtare;
ç)   dënohen me vendim gjykate të formës së prerë për vepra penale ;
2. Humbja e mandatit vendoset nga organi që i ka zgjedhur. 
3. Procedurat e hollësishme të zëvendësimit të tyre përcaktohen në statut.

Neni 22
Komisioni i Autimit Dhomës Ekonomike Kombëtare

1. Dhoma Ekonomike Kombëtare krijon Komisionin e Auditit si pjesë e sistemit të kontrollit të brendshëm. 
2. Komisioni i Auditit ushtron kontroll të brendshëm në Dhomën Ekonomike Kombëtare dhe dhomat sektoriale dhe çdo kompetencë tjetër të përcaktuar nga statut. 
3. [bookmark: _Hlk163278451]Punonjësit e Komisionit të Auditimit emërohen nga Asambleja e Përgjithshme, me mandat 4 vjeçar, me të drejtë rizgjedhje vetëm një herë. 
4. Me kërkesën e tij Komisioni i Auditimit mund të asistohet nga ekspertë të jashtëm të pavarur të përzgjedhur prej tij sipas procedurave të përcaktuara në statut.
5. Asambleja e Përgjithshme përcakton shpërblimin për anëtarët e Komisionit te Auditimit. 
6. Anëtarët e Komisionit të Auditimit: 
a) nuk mund të ushtrojnë asnjë funksion drejtues, administrativ apo ekzekutiv në Dhomën Ekonomike Kombëtare ose në dhomat sektoriale; 
b) nuk duhet të kenë pasur, gjatë dy viteve të fundit, asnjë marrëdhënie pune, kontraktore apo interesi të drejtëpërdrejtë apo tërthortë materiale apo personale në Dhomën Ekonomike Kombëtare ose në dhomat sektoriale; 
[bookmark: _Hlk163278498]c) të plotësojnë kriteret e tjera të përcaktuara në statut.
7. Komisioni i Auditimit propozon Asamblesë së Përgjithshme përzgjedhjen e shoqërisë së auditimit të jashtëm, në përputhje me legjislacionin në fuqi.
8. Kriteret e përzgjedhjes, mënyra e funksionimit dhe kompetencat e tjera të detajuara të Komisionit të Auditimit përcaktohen në statutin e Dhomës Ekonomike Kombëtare.


Neni 23
Auditimi i Jashtëm 

1. Auditimi i pasqyrave financiare të Dhomës Ekonomike Kombëtare dhe të dhomave sektoriale kryhet nga një shoqëri auditimi e pavarur, e licencuar sipas legjislacionit në fuqi për auditimin ligjor, e miratuar me Vendim të Asamblesë së Përgjithshme, në përputhje me parashikimet e këtij ligji dhe të statutit.
2 Raportet përfundimtare të auditimit:
a) miratohen nga Asambleja e Përgjithshme;
b) i njoftohen ministrit përgjegjës;
c) publikohen në çdo rast në faqen zyrtare të Dhomës Ekonomike Kombëtare, brenda afateve të përcaktuara me këtë ligj ose me aktet në zbatim të tij, me përjashtim të të dhënave të mbrojtura nga legjislacioni në fuqi.

SEKSIONI 2

Neni 24
Organet drejtuese të Dhomës Sektoriale
  
[bookmark: _Hlk161799853]1. Organet drejtuese të Dhomës Sektoriale, janë:
a) Asambleja e Përgjithshme e Dhomës Sektoriale;
b) Bordi i Dhomës Sektoriale; 
[bookmark: _Hlk161406000]c) Kryetari i Dhomës Sektoriale;

Neni 25
Asambleja e Përgjithshme e Dhomës Sektoriale

1. Asambleja e Përgjithshme e Dhomës Sektoriale zgjidhet çdo 3 vjet nga anetaret e regjistruar te sektorit. Asambleja është organi më i lartë vendimmarrës i Dhomës Sektoriale. Numri i anëtarëve të asamblesë është jo më pak se 15 dhe jo më shumë se 61, në proporcion me numrin e bizneseve të sektorit. Kriteret për përcaktimin e rregullave dhe procedurat për zgjedhjen të anëtarëve te Asamblese se Pergjithshme Sektoriale percaktohen ne statutin e Dhomes Ekonomike Kombetare. 
2. Anëtarët e asamblesë se pergjithshme te Dhomes Sektoriale janë persona, që kanë zotësi të plotë për të vepruar, gëzojnë reputacion në komunitetin e biznesit të sektorit që përfaqësojnë dhe nuk kanë qenë të dënuar me vendim gjykate të formës së prerë për vepra penale. 
3. Anëtarët e asamblesë se pergjithshme te Dhomes Sektoriale, duhet të jenë të autorizuar nga subjekti tregtar që përfaqësojnë, për të ushtruar të drejtën e votës. Çdo subjekt tregtar ka të drejtë të përfaqësohet në asamblenë e Dhomës Sektoriale vetëm nga një anëtar. 
4. Asambleja mblidhet të paktën një herë në vit. Të drejtën për ta mbledhur asamblenë e kanë Kryetari i Dhomës Sektoriale, Bordi i Dhomës Sektoriale, Bordi i Dhomes Ekonomike Kombetare apo kur këtë e kërkon 1/3 e anëtarëve të saj.
5. Kryetari i Dhomës Sektoriale drejton mbledhjet e Asamblesë se Pergjithshme.


Neni 26
Kompetencat e Asamblesë së Përgjithshme të Dhomës Sektoriale

Asambleja e Përgjithshme e Dhomës Sektoriale ka këto kompetenca:
a) shqyrton dhe përcakton drejtimet kryesore të veprimtarisë së Dhomës Sektoriale; 
b) miraton planin vjetor të punës të Dhomës Sektoriale;
c) zgjedh nga anëtarët, me votim të fshehtë me shumicën e votave të anëtarëve që marrin pjesë në zgjedhje, anëtarët e Bordit, Kryetarin, si dhe përfaqësuesit ne Asamblene e Pergjithshme te Dhomën Ekonomike;
ç) shqyrton e miraton raportin vjetor të veprimtarive në përgjithësi dhe të veprimtarisë financiare të Dhomës Sektoriale dhe me pas e dergon ate per certifikim ne Bordin e Dhomes Ekonomike Kombetare; 
d) raporton në Bordin e Dhomës Ekonomike Kombëtare për veprimtarine ekonomiko-financiare, projektet, programet, nismat dhe aktivitetet që krijojnë marrëdhënie me palë të treta;  
dh) miraton akte të ndryshme për mirëfunksionimin organeve drejtuese të Dhomës Sektoriale.
f) Miraton pasqyrat financiare vjetore sipas parashikimit të legjislacionit në fuqi
g) Cdo kompetencë tjetër të përcaktuar në statut;

Neni 27
Bordi i Dhomës Sektoriale

[bookmark: _Hlk161835106]1. Bordi i Dhomës Sektoriale përbëhet nga jo më pak se 7 anetare dhe jo me shumë se 15 anëtarë të cilët zgjidhen çdo 3 vjet nga Asambleja e Përgjithshme Sektoriale, me të drejtë rizgjedhje një herë. Kriteret për përcaktimin e numrit, rregullat dhe procedurat e detajuara për zgjedhjen të anëtarëve te Bordit percaktohen ne statutin e Dhomes Ekonomike Kombetare.
2. Bordi mblidhet të paktën një herë në 3 muaj nga Kryetari i Dhomës Sektoriale, nga Bordi i Dhomes Ekonomike Kombetare ose me kërkesë të 1/3 së anëtarëve. 
[bookmark: _Hlk158776196]3. Mbledhja e Bordit është e vlefshme kur në të marrin pjesë më shumë se gjysma e anëtarëve. Vendimet merren me shumicën e anëtarëve të pranishëm në mbledhje. 
4. Kryetari drejton mbledhjen e Bordit dhe në rast mungesë autorizon njërin nga anëtarët për drejtimin e mbledhjes.  
5. Në mbledhjet e Bordit ka të drejtë të marrë pjesë edhe një përfaqësues i caktuar nga ministri përgjegjës, si vëzhgues dhe pa të drejtë vote.

Neni 28
Kompetencat e Bordit të Dhomës Sektoriale

1. Bordi i Dhomës Sektoriale është organi ekzekutiv i Dhomës Sektoriale dhe ushtron këto kompetenca:
a) miraton programet e punës, që lidhen me objektivat dhe kompetencat e Dhomës Sektoriale; 
b)  miraton strukturën organizative dhe personelin tekniko-administrativ të Dhomës Sektoriale, si dhe funksionet dhe pagat e punonjësve; 
c) miraton rregulloren e brendshme të funksionimit të administratës së Dhomës Sektoriale; 
ç) shqyrton programin vjetor financiar dhe buxhetin, përpara se t’i paraqitet asamblesë për miratim;
d) Cdo kompetencë tjetër të përcaktuar në statut;

Neni 29
Kryetari i Dhomës Sektoriale

1. Kryetari i Dhomës Sektoriale është përfaqësuesi më i lartë dhe përfaqëson Dhomën Sektoriale në marrëdhënie me të tretët.
2. Kryetari emërohet nga Asambleja e Përgjithshme e Dhomës Sektoriale me propozim të 1/5 të anëtarëve të saj, me votim të fshehtë dhe me shumicën e votave të anëtarëve që marrin pjesë në votim.
3. Kryetari zgjidhet me mandat 3 vjeçar me të drejtë rizgjedhje vetëm një herë.
4. Kryetari shkarkohet nga Asambleja e Përgjithshme e Dhomës Sektoriale me propozim të 1/3 të anëtarëve të saj ose te Bordit te Dhomes Ekonomike Kombetare, me votim të fshehtë dhe me shumicën e votave të anëtarëve që marrin pjesë në votim.
5. Kryetari drejton mbledhjen e Asamblesë të Përgjithshme dhe Bordit të Dhomës Sektoriale dhe gëzon të drejtën e një vote.
6. Kryetari është përgjegjës për drejtimin strategjik të Dhomës Sektoriale.

Neni 30
Humbja e mandatit në organet Dhomës Sektoriale

1. Mandati i personave të zgjedhur në organet drejtuese të Dhomës Sektoriale humbet kur: 
a) dorëhiqen;
b) shkelin dispozitat e këtij ligji apo kuadrit ligjor në fuqi;
c) shkelin  dispozitat e statutit të Dhomës Ekonomike Kombëtare;
ç)	dënohen me vendim gjykate të formës së prerë për vepra penale;
2. Humbja e mandatit vendoset nga organi që i ka zgjedhur. 
3. Procedurat e hollësishme të zëvendësimit të tyre përcaktohet në statut.

KREU V
ARBITRAZHI

Neni 31
Struktura për arbitrazhin dhe zgjidhjet alternative

1. [bookmark: _Hlk165299115]Dhoma Ekonomike Kombëtare ngre strukturën e saj të përhershme për organizimin e procedurave të zgjidhjes alternative të mosmarrëveshjeve (ZAM) dhe arbitrazhit tregtar.
2. Struktura e përhershme është kompetente për të nxitur dhe ndihmuar për zgjidhjen e mosmarrëveshjeve midis anëtarëve të Dhomës Ekonomike Kombëtare apo ndërmjet anëtarëve të saj dhe subjekteve të treta, nëpërmjet mekanizmave alternativë të zgjidhjes së mosmarrëveshjeve në përputhje me legjislacionin për arbitrazhin dhe ndërmjetësimin.
3. Rregullat e detajuara për ngritjen e strukturës së përhershme të arbitrazhit dhe zgjidhjeve alternative, forma e organizimit, veprimtaria, kompetencat dhe procedurat përcaktohen me aktet nënligjore dhe të themelimit.

KREU VI
STATUTI

Neni 32
Statuti i Dhomës Ekonomike Kombëtare

1. Veprimtaria e Dhomës Ekonomike Kombëtare dhe dhomave sektoriale, rregullat për zgjedhjen, funksionimin dhe organizimin e organeve të saj, marrëdhëniet ndërmjet tyre, si dhe aktet që ato nxjerrin, rregullohen nga statuti i Dhomës Ekonomike Kombëtare. 
2. Statuti duhet të jetë në përputhje me dispozitat e legjislacionit në fuqi dhe përmban minimalisht elementët si vijon:
a) adresën e selisë së Dhomës Ekonomike Kombëtare dhe dhomave sektoriale, fushën e veprimtarisë, regjistrimin e subjekteve, kriteret për përcaktimin e tarifës vjetore të regjistrimit  sipas pikave 5 dhe 6 të nenit 12, të këtij ligji, të drejtat dhe detyrat e anëtarëve të saj;
b) organizimin, funksionet, përbërjen dhe përgjegjësitë e organeve drejtuese;
c) mënyrat e funksionimit të organeve drejtuese te dhomave, ku përfshihen: rregullat, procedurat e zgjedhjes dhe të shkarkimit të organeve drejtuese dhe të komisionit të auditimit, në përputhje me këtë ligj dhe legjislacionin për organet kolegjiale; 
[bookmark: _Hlk158778423][bookmark: _Hlk158778379]ç) burimet financiare, mënyrën e administrimit dhe të kontrollit të tyre, përfaqësimin dhe marrëdhëniet e Dhomës Ekonomike Kombëtare me të tretët dhe Dhomat Sektoriale;
d) rregullat për organizimin e mbledhjeve, njoftimin, pjesëmarrjen, mënyrën dhe procedurën e votimit për marrjen e vendimeve në përputhje me këtë ligj dhe legjislacionin në fuqi për organet kolegjiale;  
dh) mënyrën e miratimit të ndryshimeve të statutit;
e) marrëdhëniet me ministrin përgjegjës;
ë) sektorët, mënyrën e organizimit, funksionimit dhe procesit zgjedhor të këshillave sektorial e  ndërsektorial në nivel kombëtar dhe rajonal;  
f) kriteret për pjesëmarrjen në Këshillin e Biznesit;
g) rregullat bazë për mënyrën e funksionimit, organizimit dhe zgjedhjes të organeve drejtuese të dhomave në përputhje me këtë ligj dhe legjislacionin në fuqi për organet kolegjiale;
[bookmark: _Hlk165384974]gj) kriteret për pjesëmarrjen e Dhomës Ekonomike Kombëtare në entitete të tjera sipas paragrafit 9 të nenit 4 të këtij ligji.
h) çështje të tjera të parashikuara shprehimisht nga ky ligj.
3. Dhomat Sektoriale rregullohen dhe janë pjesë integrale e statutit të Dhomës Ekonomike Kombëtare. 
4. Asambleja, me shumicën e numrit të përgjithshëm të anëtarëve të vet, miraton statutin e Dhomës Ekonomike Kombëtare. 
5. Dispozitat e këtij neni vlejnë dhe për ndryshimet në statut. 

KREU VII
FINANCIMI DHE PRONA

[bookmark: _Hlk158757233]Neni 33
Buxheti i Dhomës Ekonomike Kombëtare

1. [bookmark: _Hlk158756875]Dhoma Ekonomike Kombëtare, çdo vit kalendarik harton buxhetin e vet vjetor. 
2. Me përjashtim të rasteve kur lejohet financimi apo mbështetja nga shteti sipas  paragrafit 3 dhe 5 të këtij neni, të ardhurat e Dhomës Ekonomike Kombëtare realizohen nëpërmjet vetfinancimit me burime të ligjshme të ardhurash nga anëtarët e saj ku përfshihen:
	a) tarifa vjetore e regjistrimit:
b) tarifa për shërbimet e tjera që nuk janë pjesë e tarifës vjetore të regjistrimit;
c) kontributet e donatorëve vendas ose të huaj;
ç) kontributet vullnetare të anëtarëve të saj;
d) burimet e tjera, të cilat nuk bien ndesh me legjislacionin ne fuqi.
3. Përjashtimisht nga paragrafi 2 i këtij neni, për një periudhë kalimtare prej dy vitesh nga hyrja në fuqi e këtij ligji, Dhoma Ekonomike Kombëtare financohet nga buxheti i shtetit.
4.Në çdo rast, buxheti vjetor i Dhomës Ekonomike Kombëtare duhet të garantojë funksionimin minimal të strukturave qendrore dhe sektoriale dhe ofrimin e sherbimeve publike te deleguara. 
5. Dhoma Ekonomike Kombëtare mund të përfitojë, rast pas rasti, mbështetje financiare nga shteti në formën e transferimeve, granteve ose fondeve të dedikuara për funksionet e deleguara me ligj sipas nenit 9. Fondet e vëna në dispozicion nga shteti nuk e ndryshojnë statusin juridik, autonominë institucionale dhe financiare të Dhomës, dhe nuk e kualifikojnë atë si një organ të administratës publike. 
6. Për fondet publike të përfituara, Dhoma Ekonomike Kombëtare i nënshtrohet kontrollit financiar, auditimit dhe mbikëqyrjes së ligjshmërisë nga organet kompetente, sipas legjislacionit në fuqi, pa cenuar autonominë e saj institucionale dhe vendimmarrëse.

Neni 34
Buxheti dhe Financimi i Dhomës Sektoriale

1. Dhomat Sektoriale, çdo vit kalendarik harton projekt-buxhetin e vet vjetor pasardhes dhe ia dërgon atë Bordit të Dhomës Ekonomike Kombëtare. Të ardhurat e dhomave sektoriale realizohen nëpërmjet:
	a) buxhetit të caktuar nga Bordi i Dhomës Ekonomike Kombëtare;
b) tarifave për shërbimet që ajo ofron sipas parashikimeve të nenit 10;
c) kontributeve vullnetare te vecanta të anëtarëve të saj;
ç) kontributeve të donatorëve vendas dhe të huaj;
d) burimeve të tjera, të cilat nuk bien ndesh me këtë ligj dhe ligje të tjera 
    në fuqi. 

2. Me qëllim ofrimin e transparencës dhe të informimit të anëtarëve të saj e të publikut, Dhomat Sektoriale publikojne çdo vit në faqet zyrtare të internetit, buxhetin e vitit aktual të miratuar nga Asamblete perkatese dhe pasqyrën e realizimit faktik të buxhetit të vitit paraardhës.

Neni 35
Tarifat e tjera të ndryshme nga Tarifa e Regjistrimit

1. Dhoma Sektoriale ka të drejtë të aplikojë tarifa për shërbimet dhe funksionet e tjera, të parashikuara në nenin 8 dhe 10 të këtij ligji, të ndryshme nga shërbimet publike të deleguara,  sipas kritereve të përcaktuara në statutin e Dhomës Kombëtare Ekonomike. Nëse këto shërbime do të kërkohen nga subjektet që nuk janë anëtarë të Dhomës Kombëtare Ekonomike sipas këtij ligji, do të zbatohen parashikimet e nenit 11 paragrafi 5 dhe 6.
2. Tarifat e parashikuara në këtë nen nuk aplikohen për shërbime administrative apo funksione publike të deleguara, të cilat rregullohen në mënyrë të posaçme sipas nenit 9 të këtij ligji dhe akteve nënligjore në zbatim të tij.

Neni 36
Krijimi i të ardhurave dhe pasuritë e luajtshme e të paluajtshme

1. Dhoma Ekonomike Kombëtare në përmbushje të funksioneve të saj, ka të drejtën e krijimit, mbledhjes dhe shpenzimit të të ardhurave vetëm për ushtrimin e funksioneve të përcaktuara shprehimisht në këtë ligj, dhe jo për qëllime fitimprurëse. Fondet publike të transferuara në favor të Dhomës Ekonomike Kombëtare mund të barten dhe të përdoren ndër vite buxhetore, në përputhje me qëllimin për të cilin janë akorduar dhe me parashikimet e legjislacionit në fuqi.
2. Në rast se, në përfundim të vitit ushtrimor, Dhoma Ekonomike Kombëtare rezulton me tepricë financiare, kjo tepricë nuk konsiderohet fitim i shpërndashëm dhe përdoret ekskluzivisht për realizimin e objektit të Dhomës, për investime dhe/ose përmirësimin e shërbimeve dhe/ose për reduktimin e tarifave në vitet pasardhëse, sipas rregullave të përcaktuara me statut.
3. Përdorimi, rialokimi dhe transferimi i fondeve buxhetore të Dhomës Ekonomike Kombëtare kryhen në bazë të buxhetit vjetor dhe vendimeve të Asamblesë së Përgjithshme, ndërsa procedurat e detajuara dhe kufijtë e kompetencës përcaktohen me akt nënligjor, në përputhje me legjislacionin për menaxhimin financiar dhe kontrollin.
4. Dhoma Ekonomike Kombëtare ka të drejtë të fitojë dhe të krijojë pasuri të luajtshme dhe të paluajtshme me burime të ligjshme në territorin e Republikës së Shqipërisë dhe jashtë saj, të cilat regjistrohen dhe administrohen prej saj, sipas legjislacionit në fuqi.
5. Vendimet për fitimin e pronësisë, tjetërsimin, barrësimin, dhënien në përdorim ose ndryshimin e destinacionit të pasurive merren nga Asambleja e Përgjithshme e Dhomës Ekonomike Kombëtare, në përputhje me parashikimet e këtij ligji dhe sipas rregullave dhe procedurave të përcaktuara me akt nënligjor. Në çdo rast, këto vendime nuk duhet të cënojnë ushtrimin e funksioneve dhe kryerjen e shërbimeve të Dhomës Ekonomike Kombëtare dhe as delegimine e tagrave të administrimit/ pronësisë me akt nënligjor. 
6. Dhoma Ekonomike Kombëtare si person juridik publik ushtron të gjitha të drejtat e njohura nga Kodi Civil i Republikës së Shqipërisë dhe legjislacioni në fuqi. 


KREU VIII
ZGJEDHJET, E DREJTA E VOTËS DHE KANDIDIMI

Neni 38
Zgjedhjet e organeve drejtuese

[bookmark: _Hlk161836101]1. Zgjedhjet e organeve drejtuese të Dhomës Ekonomike Kombëtare, Dhomave Sektoriale, sipas këtij ligji, bazohen në përfaqësim proporcional të përgjithshëm, të barabartë dhe të fshehtë.
2. Të drejtat e votës të personave fizik dhe subjekteve të tjerë juridikë mund të ushtrohen nga përfaqësues me prokurë të shoqërisë që ato përfaqësojnë.
3. Përjashtohen nga e drejta e votës subjektet tregtare 
a) ndaj të cilëve është vendosur konfiskimi i pasurive me vendim gjyqësor të formës së prerë, sipas legjislacionit në fuqi; 
b) ndaj të cilëve është dhënë vendim gjyqësor i formës së prerë për kryerjen e veprave penale ekonomike, financiare, kundër rendit kushtetues, korrupsionit, pastrimit të parave, krimit të organizuar, terrorizmit, ose për vepra të tjera penale që cenojnë rëndë interesin publik dhe integritetin e veprimtarisë ekonomike, sipas parashikimeve të Kodit Penal.
c) ndaj të cilëve është hapur procedura e likudimit/falimentimit; 
ç) kanë status të pezulluar në Regjistrin Tregtar.
4. Dispozitat më të hollësishme për ushtrimin e të drejtës zgjedhore dhe për përgatitjen dhe zhvillimin e zgjedhjeve dhe emërimeve parashikohen në rregulloren e Komisioneve Zgjedhore të miratuar nga Asambleja e Përgjithshme e Dhomës Ekonomike Kombëtare. 

Neni 39
Organizimi i zgjedhjeve

1. Zgjedhjet e organeve drejtuese të Dhomës Ekonomike Kombëtare dhe Dhomave Sektoriale organizohen nga Komisioni i Zgjedhjeve 45 ditë përpara mbarimit të afatit 3 vjeçar. 
2. Komisioni i Zgjedhjeve, për organet drejtuese të Dhomës Ekonomike Kombëtare dhe Dhomave Sektoriale, cakton datën e zgjedhjeve dhe vepron në përputhje me rregulloren së zgjedhjeve të miratuar nga Asambleja e Dhomës Ekonomike Kombëtare. 

Neni 40
Komisioni i Zgjedhjeve

1. Komisioni Zgjedhjeve ka për detyrë organizimin dhe menaxhimin e zgjedhjeve të organeve drejtuese të Dhomës Ekonomike Kombëtare dhe dhomave sektoriale.
[bookmark: _Hlk163352786]2. Komisioni i Zgjedhjeve përbëhet nga një kryetar, zëvendësi i tij dhe 5 anëtarë të tjerë që zgjidhen nga Asambleja e Përgjithshme e Dhomës Ekonomike Kombëtare dhe Asambletë e Përgjithshme të Dhomave Sektoriale. 
[bookmark: _Hlk161633270]3. Komisioni i zgjedhjeve të Dhomës Ekonomike Kombëtare dhe të Dhomave Sektoriale janë përgjegjëse për:
a) shpalljen e zgjedhjeve;
b) shpalljen në formë elektronike të procedurave për zgjedhjet e organeve drejtuese të dhomës;
c) përcaktimin e vendvotimeve, zonave të votimit, ditëve dhe orareve të votimit;
ç) shpalljen e listës së subjekteve tregtare, të regjistruara, 30 ditë përpara datës së zgjedhjeve; 
d) shpalljen e procedurës dhe metodikës për kandidimin në zgjedhje të organeve drejtuese;
dh) shpalljen e procedurës së ankimit në zgjedhje të organeve drejtuese;
e) marrjen e vendimit për përshtatshmërinë e kandidatëve për zgjedhje dhe për vlefshmërinë e kandidaturave, si dhe shpalljen e rezultatit të zgjedhjeve jo më vonë se 10 ditë nga kryerja e tyre.
4. Komisioni i zgjedhjeve të Dhomës Ekonomike Kombëtare dhe të Dhomave Sektoriale ngrihen 90 ditë përpara zgjedhjeve dhe e përfundojnë detyrën me certifikimin e rezultatit. 
[bookmark: _Hlk163353316]5. Rregulla më të hollësishme për zgjedhjen e anëtarëve të komisionit zgjedhor, funksionimin, organizimin e zgjedhjeve, procedurën e shpalljes se rezultatit perfundimtar dhe certifikimit të rezultatit, përcaktohen në Statutin e Dhomës Ekonomike Kombetare. 


KREU IX
DISPOZITA TË FUNDIT DHE KALIMTARE

Neni 41
[bookmark: _Hlk163353732]Periudha kalimtare dhe të drejtat dhe detyrimet e subjekteve ekzistuese

1. Organizimi dhe funksionimi i plotë i Dhomës Ekonomike Kombëtare kalon në një periudhë tranzitore sipas kuptimit të paragrafit 17 të nenit 2, brenda të cilës duhet të mbyllen edhe detyrimet e subjekteve ekzistuese sipas parashikimeve të këtij neni.
[bookmark: _Hlk163354202]2. Drejtimi i veprimtarisë së Dhomës Ekonomike Kombëtare gjatë periudhës kalimtare kryhet nga nje Komision i Përkohshem Teknik i caktuar me urdhër të Ministrit përgjegjës. 
3. Me hyrjen në fuqi të këtij ligji, Bashkimi i Dhomave te Tregtisë dhe Industrisë dhe Dhomat e Tregtisë dhe Industrisë të krijuara në çdo qark, që kanë funksionuar sipas ligjit nr. 9640, datë 9.11.2006, “Për Dhomat e Tregtisë dhe Industrisë”, të ndryshuar, hyjnë në një periudhë tranzitore te veprimtarise se tyre deri në përfundim te mandateve ekzistuese dhe pas këtij afati konsiderohen të shpërbëra. 
[bookmark: _Hlk161792657][bookmark: _Hlk165317456][bookmark: _Hlk161669548][bookmark: _Hlk161791073]4. Pas hyrjes në fuqi të këtij ligji dhe deri në përfundimin e periudhës që përcaktohet në paragrafin 3 të këtij neni, Bashkimi i Dhomave të Tregtisë dhe Industrisë dhe Dhomat e Tregtisë dhe Industrisë, të krijuara në çdo qark që kanë funksionuar sipas ligjit nr. 9640, datë 9.11.2006, “Për Dhomat e Tregtisë dhe Industrisë”, të ndryshuar, do të vijojnë veprimtarinë e tyre ne perputhje te plote te planit te veprimit te miratuar nga Ministri pergjegjes dhe në dakordësim të plotë me Kryetarin e Komisionit te Përkohshem Teknik. 
5. Bashkimi i Dhomave të Tregtisë dhe Industrisë dhe Dhomat e Tregtisë dhe Industrisë që kanë funksionuar sipas ligjit nr. 9640, datë 9.11.2006, “Për Dhomat e Tregtisë dhe Industrisë”, të ndryshuar, brenda 3 muajve nga hyrja në fuqi të këtij ligji duhet të paraqesin pranë Komisionit te Përkohshem Teknik, një raport të detajuar mbi veprimtarinë e tyre, marrëveshjet/kontratat me palë të treta, çdo mosmarrëveshje, pretendim ose kontest, si dhe proceset gjyqësore (aktuale ose të parashikueshme), detyrimet dhe të drejtat që burojnë prej tyre, kreditë dhe debitorët, detyrimet e prapambetura, gjendjen financiare, si dhe çdo detyrim ekzistues ndaj palëve të treta deri në datën e raportimit
[bookmark: _Hlk163353789][bookmark: _Hlk161792755]6. Nga hyrja në fuqi e këtij ligji deri në perfundim te mandatit te tyre, Dhomat e Tregtisë dhe Industrisë, të krijuara në çdo qark dhe Bashkimi i Dhomave të Tregtisë dhe Industrisë që kanë funksionuar sipas ligjit nr. 9640, datë 9.11.2006, “Për Dhomat e Tregtisë dhe Industrisë”, të ndryshuar, nuk mund të marrin përsipër të drejta apo detyrime të reja, të rinegociojnë ose të ndryshojnë marrëveshje ekzistuese, si dhe të kryejnë çfarëdo veprimi financiar me palë të treta, përveç rasteve kur paraprakisht kanë marrë miratimin me shkrim të Kryetarit të Komisionit të Përkohshëm Teknik. Çdo veprim i ndërmarrë në kundërshtim me këtë dispozitë është absolutisht i pavlefshëm.
[bookmark: _Hlk161848085]7. Bashkimi i Dhomave të Tregtisë dhe Industrisë dhe Dhomat e Tregtisë dhe Industrisë, të krijuara në çdo qark dhe që kanë funksionuar sipas ligjit nr. 9640, datë 9.11.2006, “Për Dhomat e Tregtisë dhe Industrisë”, të ndryshuar, brenda 3 mujorit të parë të vitit 2027, përgatisin dhe dorëzojnë pasqyrat financiare si dhe fillojne përgatitjen e e procedurave për mbylljen e veprimtarisë, sipas afateve ligjore të përfundimit të mandateve përkatëse.

Neni 42
Komisioni i Përkohshem Teknik

1. Ministri përgjegjës ngarkohet të krijojë, me urdhër të tij, Komisionin e Përkohshëm Teknik, menjëherë me hyrjen në fuqi të këtij ligji, me përbërje si më poshtë:
a) një anëtar, ekspert në fushën e ekonomisë;
b) një anëtar, ekspert në fushën juridike;
c) një anëtar, ekspert  në fushën e auditimit ligjor;
2. Anëtarët e Komisionit të Përkohshëm Teknik nuk konsiderohen zyrtarë shtetërorë apo funksionarë publikë dhe ushtrojnë funksionin e tyre pa u shkëputur nga detyrat dhe angazhimet e tyre profesionale, private ose individuale.
3. Komisioni i Përkohshëm Teknik drejtohet nga një Kryetar, i cili caktohet nga ministri përgjegjës nga radhët e anëtarëve të këtij Komisioni. Kryetari konsiderohet drejtues i përkohshëm (ad interim) i Dhomës Ekonomike Kombëtare dhe e përfaqëson atë ndaj palëve të treta dhe autoriteteve publike, duke koordinuar dhe mbikëqyrur administrimin e procesit të tranzicionit institucional  deri në përfundim të periudhës tranzitore sipas kuptimit të nenit 2 pika 17.
4. Ministri përgjegjës, me udhëzim, përcakton rregullat e funksionimit të Komisionit të Përkohshëm Teknik dhe të strukturës ndihmëse. Mënyra e shpërblimit financiar të anëtarëve të Komisionit të Përkohshëm Teknik dhe të strukturës ndihmëse përcaktohet me vendim të Këshillit të Ministrave.

5. Komisioni i Përkohshëm Teknik përfundon rolin, misionin dhe kompetencat e tij ligjore menjëherë pas certifikimit të organeve të para drejtuese të zgjedhura sipas këtij ligji. Pas këtij afati me kërkese të organeve të zgjedhura, anetaret e Komisionit te Përkohshëm Teknik mund të  angazhohet në veprimtari konsultative të lidhura me periudhën tranzitore sipas paragrafit 17 të nenit 2 .
6. Me miratimin e ministrit përgjegjës, Kryetari i Komisionit të Përkohshëm Teknik ka të drejtë të angazhojë, për çështje të veçanta, ekspertë të jashtëm vendas ose të huaj të liçencuar sipas legjislacionit në fuqi.
7. Komisioni i Përkohshëm Teknik ushtron vetëm kompetencat e nevojshme për administrimin e periudhës tranzitore, organizimin institucional dhe zhvillimin e zgjedhjeve të para të sistemit të dhomave. Kompetencat e tij përfundojnë automatikisht me certifikimin e organeve të para drejtuese të zgjedhura sipas këtij ligji.
8. Gjatë periudhës tranzitore, organet drejtuese të dhomave ekzistuese vazhdojnë ushtrimin e kompetencave të tyre sipas legjislacionit në fuqi, deri në krijimin dhe certifikimin e organeve të reja sipas këtij ligji.

Neni 43
[bookmark: _Hlk161794051]Detyrat e Komisionit të Perkohshëm Teknik

1. Komisioni i Përkohshëm Teknik ushtron këto detyra:
a) brenda 15 (pesëmbëdhjetë) ditëve nga ngritja e tij, harton dhe i propozon për miratim ministrit përgjegjës rregulloren për organizimin dhe funksionimin e Komisionit;
b) brenda 1 (një) muaji nga hyrja në fuqi e këtij ligji, harton planin e veprimit për periudhën tranzitore të veprimtarisë së subjekteve ekzistuese që kanë funksionuar sipas ligjit nr. 9640, datë 9.11.2006, “Për Dhomat e Tregtisë dhe Industrisë”, të ndryshuar.
c) [bookmark: _Hlk161795120]brenda 3 muajve nga hyrja ne fuqi e këtij ligji, merr në dorëzim dokumentacionin zyrtar të Dhomave të Tregtisë dhe Industrisë, të krijuara në çdo qark dhe Bashkimit të Dhomave të Tregtisë dhe Industrisë që kanë funksionuar sipas ligjit nr. 9640, datë 9.11.2006, “Për Dhomat e Tregtisë dhe Industrisë”, të ndryshuar;
[bookmark: _Hlk161794212][bookmark: _Hlk161849117]ç) brenda 4 muajve nga ngritja e tij, përgatit për ministrin përgjegjës një raport për gjëndjen faktike juridike, administrative dhe financiare të Dhomave të Tregtisë dhe Industrisë, të krijuara në çdo qark dhe të Bashkimit i Dhomave të Tregtisë dhe Industrisë që kanë funksionuar sipas ligjit nr. 9640, datë 9.11.2006, “Për Dhomat e Tregtisë dhe Industrisë”, të ndryshuar;d) brenda 4 (katër) muajve nga hyrja në fuqi e këtij ligji, njofton palët e treta për sistemin e ri të dhomave dhe ndërmerr veprimtari informuese për subjektet tregtare mbi rolin e Dhomës Ekonomike Kombëtare;
dh) brenda 6 (gjashtë) muajve nga hyrja në fuqi e këtij ligji, fillon identifikimin e shërbimeve publike që mund t’i delegohen Dhomës Ekonomike Kombëtare dhe propozon ndryshimet ligjore për transferimin e këtyre shërbimeve pranë Dhomës;
e) brenda 9 (nëntë) muajve nga hyrja në fuqi e këtij ligji, harton dhe i propozon ministrit përgjegjës rregulloren e përkohshme të procesit zgjedhor, si dhe harton listën e anëtarëve që marrin pjesë në zgjedhjet e para për Dhomat Sektoriale dhe Dhomën Ekonomike Kombëtare; 
ë) me perfundimin e mandatit te Dhomave te Tregtisë dhe Industrisë, të krijuara në çdo qark dhe Bashkimit te Dhomave të Tregtisë dhe Industrisë që kanë funksionuar sipas ligjit nr. 9640, datë 9.11.2006, “Për Dhomat e Tregtisë dhe Industrisë”, të ndryshuar, fillon organizimin e zgjedhjeve të para për organet drejtuese dhe vendimmarrëse të Dhomave Sektoriale dhe të Dhomës Ekonomike Kombëtare.
f) mbështet dhe ofron asistencë teknike për organet drejtuese të dala nga zgjedhjet e para, për hartimin e projekteve të statutit, organigramës, rregulloreve të brendshme dhe strategjisë së zhvillimit të Dhomës Ekonomike Kombëtare;
g) kryen çdo detyrë tjetër të nevojshme për përmbushjen e misionit të tij në drejtimin e periudhës kalimtare të Dhomës Ekonomike Kombëtare;
h) gjatë periudhën tranzitore të parashikuar në paragrafin 17 të nenit 2 të këtij ligji, i propozon rast pas rasti Ministrit Përgjegjës propozimet për pjesëmarrje në entitete të tjera sipas parashikimeve të paragrafit 9 të nenit 4 të këtij ligji;
i) gjatë periudhën tranzitore të parashikuar në paragrafin 17 të nenit 2 të këtij ligji i dhe pas miratimit nga Ministri Përgjegjës, rast pas rasti rekruton personelin e nevojshëm apo ngre grupe pune të posaçme, për ushtrimin e funksioneve të përcaktuara në këtë ligj;

Neni 44
Organizmi i zgjedhjeve të para

1. Zgjedhjet e para për Dhomat Sektoriale dhe Dhomën Ekonomike Kombëtare organizohen nga një Komision i Përkohshëm Zgjedhor, i cili ngrihet me urdhër të ministrit përgjegjës.
2. Komisioni i Përkohshëm Zgjedhor ka në përbërje 5 (pesë) anëtarë të pavarur, të përzgjedhur nëpërmjet një procedure të përcaktuar në rregulloren e përkohshme zgjedhore.
3. Komisioni i Përkohshëm Zgjedhor organizon zgjedhjet e para dhe, pas nxjerrjes së rezultatit përfundimtar, ia përcjell atë për certifikim ministrit përgjegjës vetëm për verifikimin e përputhshmërisë së procedurës zgjedhore me këtë ligj dhe aktet nënligjore në fuqi. Menjëherë pas certifikimit të zgjedhjeve, Komisioni i Përkohshëm Zgjedhor shpërbëhet automatikisht.
4. Në zgjedhjet e para kanë të drejtë të marrin pjesë të gjithë subjektet tregtare me status aktiv, të regjistruara në Regjistrin Tregtar, sipas listës zgjedhore të përgatitur nga Komisioni i Përkohshëm Teknik. 
5. Ministri përgjegjës, me propozim të Komisionit të Përkohshëm Teknik, miraton me udhëzim sektorët e ekonomisë për të cilët ngrihen Dhomat e para sektoriale.

Neni 45
Financimi fillestar

1. Për garantimin e stabilitetit financiar dhe funksionimit të plotë të Dhomës Ekonomike Kombëtare gjatë periudhës tranzitore:
a) Dhoma Ekonomike Kombëtare mbështetet nga buxheti i shtetit në formën e transfertave buxhetore vjetore;
b) transferta buxhetore përdoret për mbulimin e kostove operacionale dhe për ngritjen e kapaciteteve të reja institucionale, në funksion të ushtrimit të kompetencave të përcaktuara në këtë ligj;
c) mbështetja buxhetore ka karakter të përkohshëm deri në përfundimin e periudhës tranzitore dhe jepet në çdo rast, jo më tej se 2 (dy) vjet nga hyrja në fuqi e këtij ligji;
2. Fondet e akorduara nga buxheti i shtetit në zbatim të këtij neni mund te mbarten në vitet pasardhëse dhe përdoren ekskluzivisht për qëllimet e përcaktuara në këtë ligj
3. Vënia në dispozicion dhe përdorimi i fondeve publike sipas pikës 1 të këtij neni nuk cënon dhe nuk ndryshon statusin juridik, as autonominë institucionale dhe financiare të Dhomës Ekonomike Kombëtare, dhe nuk përbën shkak për kualifikimin e saj si organ i administratës publike.
4. Fondet e financimit fillestar nënshtrohen kontrollit financiar, auditimit dhe mbikëqyrjes, në përputhje me legjislacionin në fuqi për fondet publike.



Neni 46
Periudha Tranzitore

1. Periudha tranzitore ka kuptimin e përcaktuar sipas nenit 2 pika 17.
2. Gjatë periudhës tranzitore, Dhoma Ekonomike Kombëtare ushtron funksionet e saj në mënyrë graduale, me qëllim ngritjen dhe konsolidimin e strukturave organizative, financiare dhe operacionale.
3. Gjatë periudhës tranzitore , Dhoma Ekonomike Kombëtare financohet, përveç burimeve të veta, edhe nga buxheti i shtetit, sipas parashikimeve të nenit 45 këtij ligji.
4. Gjatë periudhës tranzitore, funksionet drejtuese dhe administrative ushtrohen nga Komisioni i Përkohshëm teknik sipas parashikimeve të nenit 42 të këtij ligji.
5. Me hyrjen në fuqi e këtij ligji, Bashkimi i Dhomave te Tregtisë dhe Industrisë dhe Dhomat e Tregtisë dhe Industrisë të krijuara në çdo qark, që kanë funksionuar sipas ligjit nr. 9640, datë 9.11.2006, “Për Dhomat e Tregtisë dhe Industrisë”, të ndryshuar hyjnë në një  periudhë tranzitore të veprimtarisë së tyre deri në shpërbërjen e tyre sipas parashikimeve të nenit 41 të këtij ligji.
6. Nga data e hyrjes në fuqi të këtij ligji dhe deri në përfundimin e periudhës tranzitore që për efekt të këtij paragrafi nënkupton afatin 2 vjeçar nga hyrja në fuqi e  këtij ligji, subjektet tregtare gëzojnë statusin e anëtarit të Dhomës Ekonomike Kombëtare dhe të drejtat e detyrimet që rrjedhin nga anëtarësia, pa qenë të detyruara për pagesën e tarifës vjetore të regjistrimit sipas nenit 12 të këtij ligji. Kjo dispozitë aplikohet edhe për subjektet jo anëtarë të Dhomës Ekonomike që anëtarësohen në mënyrë vullnetare gjatë kësaj periudhe sipas parashikimeve të nenit 11 paragrafi 4.
7. Nga data e hyrjes në fuqi të këtij ligji dhe deri në përfundimin e periudhës tranzitore që për efekt të këtij paragrati nënkupton afatin 2 vjeçar nga hyrja në fuqi e  këtij ligji subjektet jo anëtarë të Dhomës Ekonomike Kombëtare kanë të drejtë të përfitojnë shërbime pa pagesë sipas parashikimeve të  nenit 11 paragrafi 5 dhe 6.
8. Në përfundimin e periudhës tranzitore, Dhoma Ekonomike Kombëtare ushtron plotësisht funksionet dhe kompetencat e saj, në përputhje me këtë ligj dhe aktet nënligjore në zbatim të tij, me autonomi të plotë organizative, funksionale dhe financiare.

Neni 46
Aktet nënligjore

1. Ngarkohet Këshilli Ministrave që brenda 12 muajsh nga hyrja në fuqi e këtij ligji të nxjerrë aktet nënligjore të  referuara në nenin  9 paragrafi 2, nenin 11 paragrafi 5 dhe 6, nenin 12 paragrafi 2 dhe 8, nenin 36 paragrafi 5 dhe 6.
2. Ngarkohet Këshilli Ministrave që brenda 3 muajsh nga hyrja në fuqi e këtij ligji të nxjerrë aktet e nevojshme nënligjore për bashkëveprimin me Qendrën Kombëtare të Biznesit sipas parashikimeve të nenit 13.
3. Ngarkohet Ministri Përgjegjës që brenda 3 muajsh nga hyrja në fuqi e këtij ligji të nxjerrë aktet nënligjore në përputhje me neni 42 paragrafi 1 dhe 4 të këtij ligji.
4. Ngarkohet Ministri Përgjegjës që brenda 18 muajsh nga hyrja në fuqi e këtij ligji të nxjerrë aktet nënligjore e referuara në nenin 44 paragrafi 1 dhe 5 të këtij ligji.
5. Ngarkohet Ministri Përgjegjës që brenda 18 muajsh nga hyrja në fuqi të nxjerrë aktin nënligjor të referuar në nenin 5 paragrafi 3.

Neni 47
Shfuqizime

Ligji nr. 9640, datë 9.11.2006, “Për Dhomat e Tregtisë dhe Industrisë”, i ndryshuar, shfuqizohet në datën e përfundimit të mandateve ekzistuese.

Neni 48
Hyrja në fuqi

1. Ky ligj hyn në fuqi 15 ditë pas botimit në “Fletoren Zyrtare”, me përjashtim të dispozitave që lidhen me bashkëveprimin me QKB.
2. Bashkëveprimi  me QKB sipas nenit 9 pika b), c) , g) dhe nenit 13 hyn në fuqi në 01.01.2027, por në çdo rast bëhet efektiv pas plotësimit të kushteve teknike të ndërveprimit të sistemeve ndërinstitucionale.

